L’Ajuntament de Burjassot acull la celebració de la festivitat del Cos Nacional de Policia
2025-07-24

El Saló de Plens de l’Ajuntament de Burjassot ha acollit aquest matí (3-10-2016) la celebració de la Festivitat del Cos Nacional de Policia, els Àngels Custodis. Un acte en el qual s’ha dut a terme la imposició de condecoracions a funcionaris pertanyents a la Policia Nacional de la Comissaria de Burjassot-Godella i on també s’ha reconegut la col·laboració del Consistori, en la figura del seu Alcalde, Rafa García, i de la Regidoria de Policia i Seguretat Ciutadana, dirigida per Manuel Pérez Menero.

Després de la lectura de l’Ordre de 22 de setembre de 2016, del Ministeri de l’Interior, pel qual s’ha concedit l’ingrés en l’Ordre de Mèrit Policial, en aquest cas, a dos funcionaris del Cos Nacional de Policia, Cossos Generals de l’Administració de l’Estat i Personal Laboral, s’ha lliurat la Creu al Mèrit Policial, amb distintiu Blanc, a l’oficial Juan Carlos Gómez Gutiérrez, reconeixement que ha arreplegat de mans de l’Alfredo Talavera Zuil, Cap de la Comissaria de Burjassot-Godella. En segon lloc, i de mans de l’Alcalde de Burjassot, Rafa García, ha rebut la Creu al Mèrit Policial, amb distintiu blanc, el policia Eduardo Rodríguez Fuambuena.

Així mateix, en l’acte s’ha lliurat una placa institucional, reconeixent la seua col·laboració inestimable amb la Policia Nacional, a l’Ajuntament de Burjassot, en la figura del seu alcalde, i a la Policia Local de Burjassot, placa arreplegada, en aquest cas, pel Regidor Manuel Pérez Menero.

Per a finalitzar l’acte, tant el Cap de la Comissaria de Burjassot-Godella com l’alcalde de Burjassot, han dirigit unes paraules als assistents en les quals han destacat el gran treball conjunt de tots dos cossos de seguretat, Policia Nacional i Policia Local, per a garantir la seguretat en el municipi.

En l’acte de lliurament d’aquests reconeixements, han estat presents també diferents representants de la Corporació Municipal burjassotera, així com del municipi de Godella, de les entitats veïnals, familiars, companys i amics dels condecorats.